Foto’s: Optog in België teen plaasmoorde | Maroela Media
ŉ Optog teen plaasmoorde in Suid-Afrika is Donderdagaand in Gent in België gehou.
Dr. Pieter Groenewald, leier van die VF Plus, is tans in België, waar hy plaasaanvalle en onteiening sonder vergoeding met verskeie mense en groepe bespreek. Groenewald het foto’s van die optog op Facebook gedeel.
Groenewald het reeds die Vlaamse Belang Jeugaksie in Gent toegespreek oor plaasmoorde en sal vergrype teen minderhede ook met ander belanghebbendes bespreek. Hy het ook met Gerolf Annemans, LP van die Europese Parlement, vergader oor onteiening sonder vergoeding.
Groenewald sal verder die organisasie UNPO (Unrepresented Nations & Peoples Organization) toespreek oor die ANC-regering se voorneme van onteiening sonder vergoeding. Die geleentheid is tydens die 26ste presidensie-vergadering van UNPO wat plaasvind op 23 en 24 Maart.
Volgens die VF Plus vorm dit deel van ŉ deurlopende aksie van die party om die internasionale gemeenskap oor vergrype in Suid-Afrika in te lig. “Dit is in besonder ook deel van die VF Plus se aksieplan wat aan die begin van vandeesmaand bekend gestel is om die regering se planne om die Grondwet te wysig om onteiening sonder vergoeding moontlik te maak, stop te sit.”
Suid-Afrika is ŉ ondertekenaar van die VN se Verklaring oor Menseregte en volgens die VF Plus is onteiening sonder vergoeding ŉ oortreding van artikel 17 van hierdie verklaring. “Die VF Plus sal dit onder die wêreld se aandag bring.”
Die N-VA is die grootste party in Vlaandere en deel van die Belgiese koalisieregering. Die byeenkoms is ingelei deur Mark Andries, die stafhoof van die Vlaamse streekpremier, Geert Bourgeois.
Hy meen dit is belangrik dat ŉ regerende party in Europa hom hieroor uitspreek. Daar word verwag dat hierdie tema voortaan meer aandag sal kry in Vlaandere én ander lande in Europa.
Pragtig en dankie,
Selfbeskikking met baie hoë grense. Dit sal werk vir ons.
Dankie VF+ vir die bewusmaking van die genocide teen wit boere in sa ons sal onthou wie ons gehelp het waneer ons volgende jaar stembusse toe gaan
Dankie!!! Daar is dus nog mense wat hul uiterste bes doen (en ‘n ruk terug al begin het) om ons nood na die buiteland te verkondig en oplossings te probeer vind!
Baie dankie – hou ons asb op hoogte hoe mens kan saamwerk om ‘n groot golf van krag tot krag te laat klim.